Pentagon: Danmarks nye kampfly på vej mod fiasko

Politik Eksklusivt for kunder

Danmarks kommende nye kampfly, Lockheed Martins F-35, er i overhængede fare for aldrig at opnå fuld kampdygtig status.



Det fremgår af en test og vurdering fra Pentagon, USA's forsvarsministerium, der har placeret en ordre på 400 mia. dollar for flyene.



”Programmet er rent faktisk ikke på vej mod succes, men i stedet på vej mod ikke at kunne levere,” hedder det i et internt memo fra 9. august, som Bloomberg har set.



Danmark har bestilt 27 F-35 for ca. 20 mia. kr.



Chefen for forsvarsministeriets testcenter, Michael Gilmore, fastslår i sin rapport, at ”der er en betydelig risiko for, at Joint Strike Fighter ikke vil være fuld kampdygtig”, før de egentlige test af flyets evner i luftkamp, når det skal være færdigudviklet i 2018.



Flere børnesygdomme



Luftvåbnet erklærede i begyndelsen af august, at F-35 var klar til kamp, men Gilmore fastslår, at de fleste af de tidligere problemer med software, elektronisk krigsførelse og våbenbrug stadig eksisterer.



Først når det er sket, og F-35 er grundig afprøvet i kamp-lignende test, skal USA's kommende præsident og forsvarsminister i 2019 beslutte, om F-35 Joint Strike Fighter skal gå i fuld produktion som planlagt.



Michel Gilmore henviser i sin rapport til, at ”man i betydelig omfang fortsat opdager nye problemer” med flyets software, samt at der sker fremskridt i flyvetest, men at de er forsinkede i forhold til planen”, ligesom hele F-35 programmet er ”løber tør for tid og penge, så man kan færdiggøre de planlagte test og implementere de krævede ændringer og modifikationer”.



Overfor Bloomberg svarer Ann Stefanek, en talsmand for USA's luftvåben, at det er ”vigtigt at vide, at programmet stadig er under udvikling, hvorfor man kan forvente, at der opstår spørgsmål, der skal løses”.

Ifølge en anden talsmand for forsvarsministeriets afdeling for F-35 programmet, indeholder den barske kritik af arbejdet med F-35 ”ingen overraskelser”.

